### | | | | --- | --- | | | | | --- | | **Teknik- og Miljøudvalget** 5. april 2018 Sagsnr. 710-2017-21544 Dok.nr. 710-2018-76877 Sagsbehandler DPCHAN | | 34.                 Sortering af husholdningsaffald i Favrskov Kommunes daginstitutioner, skoler og andre kommunale bygninger - Åbent

###

|  |  |
| --- | --- |
| Tidl. politisk behandling | BY, 29.08.17, pkt. 99, SS-U, 06.03.18, pkt. 14, KF-U, 07.03.18, pkt. 13, BS-U, 05.03.18, pkt. 16, TM-U, 01.03.18, pkt. 24 |
| Forventet sagsgang | SS-U, KF-U, BS-U, TM-U, ØK, BY |
| Lovgrundlag |  |

###

**SAGENS INDHOLD**

Dette er en revideret udgave af tidligere fremsendt sag,
hvor Byrådet skal tage stilling til. om der skal indføres sortering af
husholdningsaffald i kommunens daginstitutioner, skoler og andre kommunale
bygninger.

Dansk Folkeparti og Venstre stillede på Byrådsmødet 29.
august 2017 forslag om størst mulig genanvendelse af husholdningsaffald på
kommunens skoler og institutioner. Institutioner kan fx være daginstitutioner,
plejecentre, bosteder, administrationsbygninger samt haller og kulturhuse.

Byrådet besluttede at oversende sagen til behandling i
fagudvalgene. Børn og Skole har sammen med Teknik og Kultur siden arbejdet med
en kortlægning af behovene på institutioner og andre kommunale bygninger for at
kunne implementere ordningen. Der er i den forbindelse indhentet erfaringer fra
Horsens Kommune, som allerede har implementeret en affaldssorteringsordning i
deres institutioner - senest på skoleområdet fra januar 2018.

Fagudvalgene (SS-U, KF-U, BS-U, TM-U) besluttede på deres
møder i marts at sende sagen tilbage til forvaltningen med henblik på en
beskrivelse af ordningens implementering i de fire administrationsbygninger,
serviceholdet, daginstitutionerne, tre kommunale haller, tre kulturhuse, fire
plejecentre og sundhedscentret i Hadsten. Desuden ønskedes en udtagelse af to
folkeskoler til pilotprojekt vedrørende affaldssorteringen. Kultur og
Fritidsudvalget ønskede yderligere en belysning af konsekvenserne af
affaldssortering ved arrangementer i idrætsfaciliteter og kulturhuse samt om
reglerne også gælder for selvejende enheder.

Indsamlingen af husholdningsaffald til genanvendelse kræver
som udgangspunkt, at der sorteres i tre affaldstyper: Restaffald, papir og
emballage. Hvis affaldssorteringen udvides til kommunens institutioner og
bygninger, skal brugere, personale, børn og unge dagligt sortere affaldet i
disse typer. Der skal etableres de nødvendige faciliteter både indendørs og
udendørs. Der er foretaget en gennemgang af hvilke institutioner og bygninger,
der med fordel kan indgå i ordningen. I Bilag 1 kan ses den nærmere afgrænsning
og argumentationerne herfor.

**VURDERING**

Da indførelse af en udvidet affaldssortering medfører
betydelige anlægs- og driftsudgifter, foreslås det, at endelig stillingtagen
hertil indgår i processen vedrørende Budget 2019-22. Indfasningen af den nye
affaldssorteringsordning foreslås på den baggrund at starte i foråret 2019.

Før selve indfasningen igangsættes, vil der være behov for
en planlægningsperiode, ligesom der skal være tid til at indkøbe og etablere de
nødvendige faciliteter. Endvidere skal der produceres forskelligt
informationsmateriale til tilrettelæggelsen af en kampagne for yderligere
sortering samt forberedelse af tiltag til brug i undervisningen på skolerne.

På skoleområdet forventes implementeringen af ordningen at
være mere omfattende og tidskrævende end på andre institutionsområder. Det
skyldes, at sorteringen her vil være afhængig af, at ca. 6.500 elever i det
daglige skal motiveres til at sortere på den rigtige måde. Skolebestyrelserne
vil være en vigtig aktør i dette arbejde.

Det forventes, at affaldssorteringen kan starte op i uge 14
og 15 i 2019 på henholdsvis [adresse] og Lilleåskolen koordineret
med den årlige klimauge således, at der sikres en tilstrækkelig
planlægningsperiode. De to skoler er valgt, således at de repræsenterer en stor
og en lille skole og således, at de geografisk repræsenterer to områder af
kommunen. De erfaringer, der indhøstes på disse to pilotskoler bruges ved
indfasningen på de øvrige skoler. Indfasningen her foreslås at starte løbende
fra uge 18. En nærmere beskrivelse af forslag til indfasning på skoleområdet er
vedlagt som Bilag 2.

For kommunens øvrige institutioner og kommunale bygninger
vil den udvidede affaldssortering i højere grad bero på medarbejdernes indsats
og overvågning.  Alle enheder vil blive understøttet gennem vejledning og
materiale til instruktion af børn, bestyrelser, beboere eller brugere. Det forventes,
at den nye ordning her kan starte pr. 1. januar 2019. En nærmere beskrivelse af
forslag til implementering og indfasning for disse enheder, som ønsket af
fagudvalgene, er vedlagt som nyt Bilag 4.

Det vurderes, at der vil være behov for en koordineret
formidlingsindsats i implementeringsperioden - hovedsagelig på skoleområdet.
Denne indsats vil involvere Favrskov Forsyning, og den vil indgå som en del af
arbejdet med den åbne skole. Der vil ligeledes være behov for løbende at følge
op på ordningen – herunder lave stikprøver af kvaliteten i sorteringen af
affaldet.

Den fysiske etablering af indendørs- og udendørsfaciliteter
vurderes at kunne gøres på forholdsvis kort tid de fleste steder. Opsætning af
affaldsstationer kan i god tid planlægges i forhold til de almindelige
driftsopgaver, medens de bygningsmæssige tilpasninger er forholdsvis små.

**ØKONOMI**

De forventede udgifter ved indførelse af en ny
affaldssorteringsordning kan opdeles i etableringsudgifter og årlige
driftsudgifter.

Etablering af indendørsfaciliteter, bygningsmæssige
tilpasninger samt tilpasninger af adgangsforhold, er samlet estimeret til 1,15
mio. kr. Hertil kommer implementeringsudgifter på 350.000 kr., således at de
samlede etableringsudgifter er 1,5 mio. kr.

Udgifter til indendørsfaciliteter omfatter primært udgifter til indkøb af
affaldsstationer og affaldsstativer, og de er samlet estimeret til 920.000 kr.
Udgifterne er beregnet ud fra forudsætningen om, at ens affaldsstationer og
affaldsstativer gør det lettere for især børn at sortere affald korrekt.
Skolernes udgifter til indkøb af affaldsstationer står derfor for ca. 70 % af
de samlede udgifter.

De bygningsmæssige og adgangsmæssige tilpasninger estimeres
samlet til 230.000 kr. Eksempler på bygningsmæssige tilpasninger kan være
opførelse af affaldsskure, affaldsgårde og afskærmninger, således at de
udendørs affaldscontainerne kan stå uden opsyn. [adresse] tilpasninger kan
være etablering af nyt underlag, belægninger eller flisegange, for at det er
muligt for leverandøren af afhente affaldet.

De årlige driftsudgifter ved indførelse af en ny
affaldssorteringsordning estimeres til at være 600.000 kr. Hertil kommer de
tidligere nævnte 1,5 mio. kr. i etableringsudgifter.

Udgifterne til containerleje, afhentning af affald, fragt
til Dansk Affaldssortering i Vojens, samt deres pris for genanvendelsen af
affaldet, betales som et samlet tømningsbidrag hos Favrskov Forsyning. For alle
de institutioner, skoler og andrekommunale bygninger, der skal med i den nye
affaldssorteringsordning, beløber de samlede udgifter sig til 60.000 kr. Den
relativt lave udgift skyldes, at affaldshåndteringen kan indgå som en del af
Favrskov Forsynings eksisterende afhentningsordning, der håndterer affald fra
husholdninger i [adresse].

Udgifterne er estimeret ud fra en forudsætning om, at de
kommunale institutioner forventes at producere forholdsvis den samme mængde af
de tre affaldstyper som de private husstande. Det kan dog vise sig nødvendigt
at justere på størrelsen og antallet af containere samt frekvensen af
tømninger.

På daginstitutionsområdet og på enkelte skoler, er der på
nuværende tidspunkt en papirafhentningsordning, som i forbindelse med
overgangen til den nye affaldssorteringsordning kan afmeldes. En afmelding af
disse ordninger giver et mindreforbrug på ca. 70.000 kr.

Den største post i de årlige driftsudgifter er øgede
udgifter til rengøring/tømning. Dette arbejde beløber sig til ca. 610.000 kr.
Beløbet er estimeret af Favrskov Kommunes rengøringsleverandør Forenede
Service, og det gælder håndtering af affald i de institutioner, der er med i
den nuværende kontrakt på rengøringsområdet. Prisen på tilkøb af ydelser til
eksisterende rengøringskontrakter vurderes alt andet lige at være lidt højere
end den pris, der kan forventes opnået igennem et samlet udbud. Udgiften
forventes derfor nedbragt, når ydelsen medtages i de kommende samlede
rengøringsudbud.

Ud over udgifter til den fysiske etablering og drift af den
nye affaldssorteringsordning skal der afsættes midler til implementering af
selve ordningen. Det forventes, at der skal bruges ca. 50.000 kr. til
produktion af forskellige typer informationsmateriale. Derudover vil der skulle
prioriteres ca. 0,5 årsværk svarende til en samlet udgift på ca. 300.000 kr.
til gennem Favrskov Forsyning at formidle ordningen på skolerne. Dertil kommer
vejledning mv. gennem den åbne skole.

De nuværende årlige udgifter til afhentning af dagrenovation
og papir udgør alt i alt 1.150.000 kr.

En nærmere gennemgang af udgifterne ved indførelse af ny
sorteringsordning samt kortlægning af eksisterende affaldsordninger i [adresse]
Kommunes institutioner, skoler og øvirge kommunale bygninger kan ses i bilag 3.

Økonomisk overblik:

|  |  |
| --- | --- |
| **Øgede årlige driftsudgifter:** |  |
| Tømningsbidrag | 60.000 kr. |
| Mindreforbrug (Papirordning afmeldes) | -70.000 kr. |
| Øgede udgifter til rengøring | 610.000 kr. |
| **I alt** | **600.000 kr.** |
|  |  |
| **Etableringsudgifter:** |  |
| Affaldsstationer og affaldsstativer | 920.000 kr. |
| Bygnings- og adgangsmæssige tilpasninger | 230.000 kr. |
| Implementering | 350.000 kr. |
| **I alt** | **1.500.000 kr.** |

Etableringsudgifterne det første
år og de øgede årlige driftsudgifter giver en samlet merudgift det første år på
2.100.000 kr. og herefter merudgifter på 600.000 kr. årligt.

Da der er tale om større anlægs-  og driftsudgifter,
vurderer Børn og Skole, at der ikke kan findes kompenserende besparelser til
finansiering af forslaget. Det foreslås derfor, at forslaget indgår i processen
vedrørende Budget 2019-2022. Hvis forslaget indgår som en del af aftalen for
Budget 2019-2022, vil det forberedende arbejde kunne påbegyndes i oktober
2018.

**INDDRAGELSE**

De lokale ledelser og medarbejdere planlægger den konkrete
gennemførelse af den nye sorteringsordning på den enkelte institution alt efter
de lokale forhold og behov – herunder involveringen af skolebestyrelser,
samarbejdsudvalg samt børn/elever/brugere.

Erfaringen viser, at på de institutioner, hvor rengøringen
står for tømningen, er det vigtigt at rengøringspersonalet samles og instrueres
i håndteringen af affaldet.

Hvis forslaget om en ny affaldsordning vedtages, vil der
blive udarbejdet konkrete implementeringsplaner tilpasset de enkelte
daginstitutioner, skoler og andre kommunale bygninger.

**INDSTILLING**

Direktøren for Børn og Skole indstiller til Byrådet:

1.   At der tages stilling til, om forslaget om affaldssortering i
kommunale daginstitutioner, skoler og andre kommunale bygninger skal indgå som
et udvidelsesforslag i den kommende budgetproces for Budget 2019-2022.

**BESLUTNING**

**Bilag**

|  |  |
| --- | --- |
| Bilag 1: Forslag til afgrænsninger af institutioner mv. i forbindelse med udvidet affaldssortering i [adresse] | 710-2018-72655 |
| Bilag 2: Plan for indfasning af affaldssorteringsordning på skoleområdet | 710-2018-19115 |
| Bilag 3: Omkostninger ved indførelse af ny sorteringsordning samt kortlægning af eksisterende affaldsordninger i [adresse] daginstitutioner, skoler og andre kommunale bygninger | 710-2018-6675 |
| Bilag 4: Plan for implementering og indfasning af affaldssorteringsordning på øvrige institutioner og bygninger | 710-2018-57428 |